Bratislava 20. september 2018

Tlačová správa

**Inovácie na pôde školy určia budúcnosť našej krajiny**

*Seminár pre riaditeľov stredných škôl poskytne inšpiráciu aj priestor na diskusiu.*

Jednou z cieľových skupín národného projektu inovujme.sk sú stredné školy. Projekt im ponúka inovačné workshopy rozvíjajúce kreativitu, inovatívne myslenie a prezentačné zručnosti študentov. Už po druhýkrát reprezentanti národného projektu predstavia workshop zástupcom stredných škôl na dvojdňovom inovačnom seminári. Okrem toho ich čaká ďalší zaujímavý program zložený z niekoľkých prezentácií, prednášok a diskusií. Seminár vznikol so zámerom ponúknuť inšpiráciu založenú na pozitívnych príkladoch z praxe a otvoriť konverzáciu na tému moderného vzdelávania. Cieľom podujatia je tiež získať spätnú väzbu od riaditeľov a učiteľov na inovačný workshop a vytvoriť pôdu pre networking pedagogickej praxe.

Seminár sa bude konať v **hoteli Satel v Poprade od 4. do 5. októbra 2018**. Program uvedie zástupca Slovenskej inovačnej a energetickej agentúry Artur Šturmankin a prvou prednášajúcou bude riaditeľka sekcie kontinuálneho vzdelávania a profesijného rozvoja z Metodicko-pedagogického centra Darina Výbohová s prezentáciou nazvanou **Riadenie inovatívnej školy**. V priebehu dvoch dní budú na podujatí pokryté viaceré aspekty vzdelávania. Peter Bologa, riaditeľ Obchodnej akadémie v Považskej Bystrici, bude hovoriť o tom, čo znamená byť **Inovatívnym riaditeľom** a Jana Kušnírová z Ekonomickej univerzity v Bratislave zasa predstaví **ocenenie Inovatívny učiteľ**.

Štvrtkové popoludnie bude venované **inovačnému workshopu**, ktorý povedie Artur Šturmankin: „*Je pre nás dôležité, aby si vedenie škôl vyskúšalo inovačný workshop na vlastnej koži. Počas piatich hodín účastníkov prevedieme inovačným procesom, uvedieme niekoľko príkladov z podnikateľskej praxe, ktorými inšpirujeme študentov, a ukážeme im techniku generovania nových nápadov.*“ Národný projekt inovujme.sk organizuje inovačné workshopy na stredných školách a univerzitách po celom Slovensku. Od riaditeľov škôl aj samotných študentov majú lektori výbornú spätnú väzbu a „objednávky“ na workshop už na niekoľko mesiacov vopred. Tím lektorov z inovujme.sk navštívi v šesťročnom trvaní projektu 240 stredných škôl.

Piatkové predpoludnie patrí zástupcom SIEA. Odštartuje ho Artur Bobovnický s prednáškou nazvanou **Inovuj alebo zomri**, po ňom bude František Kozmon hovoriť o tom, čo si vyžaduje **Zmýšľanie inovátora** v pedagogickej sfére, a Tomáš Varadínek predstaví všetky **aktivity národného projektu inovujme.sk**. Ladislav Piršel, výkonný riaditeľ Slovenskej rady pre zelené budovy, prinesie na podujatie prezentáciu **Energeticky efektívna škola**. Popoludnie druhého dňa bude mať pod palcom Zdenka Osvaldová s **Inovatívnou školou** a **Burzou skúseností**. Účastníci sa tak môžu podeliť o dojmy zo seminára, dať spätnú väzbu prezentujúcim a vymeniť si skúsenosti z dennej praxe.

Národný projekt Zvýšenie inovačnej výkonnosti slovenskej ekonomiky – inovujme.sk realizuje Slovenská inovačná a energetická agentúra. Spolufinancovaný je z Európskeho fondu regionálneho rozvoja v operačnom programe Výskum a inovácie. Podrobnejšie informácie o workshopoch a ďalších aktivitách projektu sú zverejnené na stránke [www.inovujme.sk](http://www.inovujme.sk).